नई दिल्ली ।। साल 1994 में सिविल लाइंस इलाके में एक बुजुर्ग महिला की हत्या मामले में निचली अदालत से उम्रकैद पाए अभियुक्त को हाई कोर्ट ने बरी कर दिया। हाई कोर्ट ने कहा कि पुलिस इस केस में साक्ष्यों की कड़ी नहीं जोड़ पाई है और आरोप साबित करने में विफल रही है लिहाजा आरोपी को बरी किया जाता है।
पुलिस के मुताबिक, 31 अक्टूबर, 1994 को सिविल लाइंस इलाके में रहने वाली एक 65 साल की महिला की चाकू मारकर हत्या कर दी गई थी। महिला का शव उसके किचन में मिला था। मामले में पुलिस ने प्रदीप गांधी को गिरफ्तार किया था। पुलिस के मुताबिक, आरोपी के इकबालिया बयान के आधार पर वे कपड़े बरामद कर लिए गए थे, जिन पर खून के छींटे आदि पड़े थे। साथ ही, महिला की चेन भी बरामद भी कर ली गई थी, जो आरोपी अपने साथ ले गया था।
मामले में 24 नवंबर, 1996 को निचली अदालत ने प्रदीप को उम्रकैद सुनाई थी। उसके बाद मामला हाई कोर्ट में आया। हाई कोर्ट ने अपने फैसले में कहा कि पुलिस यह नहीं बता पाई कि उसे कैसे पता चला कि आरोपी ने ही कत्ल किया है और किस आधार पर उसने आरोपी को गिरफ्तार किया। जबकि पुलिस के मुताबिक, आरोपी ने गोल्ड चेन गिरवी रखी थी। अदालत ने कहा कि गिरवी रखने के क्रम में दस्तावेज पर जो दस्तखत किए गए थे, उससे आरोपी की लिखावट मेल नहीं खाती। साथ ही, पुलिस को एक भी ऐसा स्वतंत्र गवाह नहीं मिला, जिससे रिकवरी साबित हो सके।
पुलिस ने किस आधार पर आरोपी को उठाया, यह भी नहीं बता पाई। अदालत ने कहा कि इस मामले में पुलिस परिस्थितिजन्य साक्ष्यों की कड़ी जोड़ने में विफल रही है। अंत में हाई कोर्ट ने निचली अदालत के फैसले को पलटते हुए आरोपी को बरी कर दिया।